PMIndiaData/PMIndiaSum huggingface dataset:
உயர்கல்வி நிறுவனங்களுக்கான உயர்கல்வி நிதியீட்டுக்கான முகமையை நிறுவ மந்திரிசபை ஒப்புதல் அளித்துள்ளது.

இந்தியாவில் உள்ள முக்கிய கல்வி நிறுவனங்களின் உள்கட்டமைப்பை மேம்படுத்த உயர்கல்வி நிதியீட்டு முகமையை அமைக்க இந்திய பிரதமர் திரு.நரேந்திர மோடி தலைமையிலான மந்திரி சபை ஒப்புதல் அளித்துள்ளது. மனிதவளத்துறை அமைச்சரவை மற்றும் அடையாளம் காணப்பட்ட மேம்படுத்துனர் இரண்டின் கூட்டு முயற்சியில் இந்த முகமை சுமார் 2,000 கோடி ரூபாய் முதலீட்டில் வளர்ச்சி பெறும். இதில் அரசின் பங்களிப்பு சுமார் 1,000 கோடி ரூபாயாகும். பொதுத்துறை வங்கிகள் அல்லது அரசு சார் வங்கி சாரா நிதி நிறுவனங்களில் சிறப்பு நோக்க நிறுவனமாக இந்த முகமையகம் உருவாக்கப்படும். ஐ.ஐ.டி., ஐ.ஐ.எம்., என்.ஐ.டி. உள்ளிட்ட நிறுவனங்களில் உலகத் தரம் வாய்ந்த கட்டமைப்பு, பரிசோதனைக் கூடங்கள் போன்றவற்றை உருவாக்கத் தேவையான நிதியில் சுமார் 20,000 கோடி ரூபாயை அதிகரிக்க இந்த முகமையகம் உதவும். பொதுத்துறை மற்றும் தனியார்துறையில் உள்ள சமூகச் செயல்பாட்டுக்கான நிதியையும் இந்த முகமையகத்தின் தேவைகளுக்குப் பயன்படுத்திக் கொள்ள முடியும். இதன் மூலம் இந்த நிறுவனங்களில் புதிய கண்டுபிடிப்புகள் மற்றும் ஆராய்ச்சிகளை சலுகைகளின் அடிப்படையில் மேம்படுத்த முடியும். சுமார் பத்து வருட கால கடன் அடிப்படையில் கட்டமைப்பு மற்றும் பரிசோதனைக்கூட அமைப்புகளுக்குத் தேவையான நிதியை இந்த முகமையகம் அளிக்கும். கல்விக்கட்டணம், ஆராய்ச்சியில் கிடைத்த பணம் வாயிலாகக் கிடைக்கும் நிதியை இந்தக் கடனின் முதலை அடைக்கப் பயன்படுத்திக் கொள்ளலாம். வட்டிக்கான பணத்தை, தொடர் திட்ட உதவியின் வாயிலாகச் செலுத்த அரசாங்கம் வழி செய்யும். இந்த முகமையகத்தில், மத்தியஅரசு நிதி உதவி பெறும் எல்லா உயர்கல்வி நிறுவனங்களும் இணையலாம். இதில் உறுப்பினராக இடம்பெற, கல்வி நிறுவனங்கள், வருமானத்தில் இருந்து ஒரு குறிப்பிட்ட தொகையை பத்து ஆண்டுகளுக்கு செலுத்த வேண்டும். பங்குச் சந்தையில் இருந்து தொடர்ந்து பணம் வர இந்தத் தொகை உதவும். அவர்கள் செலுத்தும் பணத்துக்கு தக்க குறிப்பிட்ட அளவு கடன் உதவி பெற முகமையம் உதவி செய்யும்.
இந்திய-அமெரிக்கக் கூட்டணி தொடர்பான ஒருமித்த கருத்தை அதிகரித்ததற்கான அங்கீகாரம்: அமெரிக்காவின் ‘லெஜியன் ஆஃப் மெரிட்’  விருதை பெற்றுக்கொண்டு பிரதமர் கருத்து

அமெரிக்க அரசு வழங்கியுள்ள ‘லெஜியன் ஆஃப் மெரிட்’ விருது, தமக்குக் கிடைத்த மிக உயர்ந்த கௌரவம் என்று பிரதமர் திரு நரேந்திர மோடி தெரிவித்துள்ளார். இது தொடர்பாக அவர் வெளியிட்டுள்ள சுட்டுரைச் செய்தியில், “திரு டொனால்ட் ட்ரம்ப்–இடமிருந்து ‘லெஜியன் ஆஃப் மெரிட்’ விருது எனக்குக் கிடைத்தது மிக உயரிய கௌரவம் ஆகும். இந்திய–அமெரிக்கக் கூட்டணி தொடர்பாக இரு நாடுகளில் நிலவும் ஒருமித்த கருத்தைப் பிரதிபலிக்கும் வகையில் இருதரப்பு நல்லுறவை மேம்படுத்துவதற்காக இந்தியா மற்றும் அமெரிக்கா நாடுகளின் மக்கள் மேற்கொண்ட நடவடிக்கைகளை இந்த விருது அங்கீகரிக்கிறது. 21ஆம் நூற்றாண்டு எதிர்பாராத சவால்களையும், அதே வேளையில் வாய்ப்புகளையும் ஏற்படுத்தியுள்ளது. ஒட்டுமொத்த மனித சமூகமும் பயனடையும் வகையில் சர்வதேசத் தலைமையை வழங்குவதற்கு இருநாட்டு மக்களின் தனித்தன்மையான பலத்தை மேம்படுத்தும் வகையில் இந்திய–அமெரிக்க உறவு அமையும். இந்திய–அமெரிக்க உறவை மேலும் வலுப்படுத்துவதற்காக எனது அரசு, அமெரிக்க அரசு மற்றும் இருநாடுகளின் இதரப் பங்குதாரர்களுடன் தொடர்ந்து பணிபுரியும் என்று இந்தியாவின் 1.3 பில்லியன் மக்களின் சார்பாக நான் உறுதி அளிக்கிறேன்”, என்று தெரிவித்துள்ளார்.
இந்தியாவுக்கும் வெளிநாட்டு நிதி நுண்ணறிவுப் பிரிவுகளுக்கும் இடையே தகவல் பரிமாற்றத்திற்கான மாதிரி புரிந்துணர்வு ஒப்பந்த திருத்தத்திற்கு மத்திய அமைச்சரவை ஒப்புதல்

தகவல் பரிமாற்றத்திற்கென இந்திய நிதி நுண்ணறிவு பிரிவுக்கும் வெளிநாட்டு நிதி நுண்ணறிவுப் பிரிவுகளுக்கும் இடையே மாதிரி புரிந்துணர்வு ஒப்பந்தத்தின் திருத்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. எக்மாண்ட் குழு செயலகத்தின் திருத்தப்பட்ட மாதிரி புரிந்துணர்வு ஒப்பந்தம் 2014 அடிப்படையில் இந்த திருத்தப்பட்ட மாதிரி புரிந்துணர்வு ஒப்பந்த வரைவு உருவாக்கப்பட்டது. பின்னணி வெளிநாட்டு நிதி நுண்ணறிவுப் பிரிவுகள் தொடர்பான இந்திய நிதி நுண்ணறிவு பிரிவின் முக்கிய பணிகள் கீழ்கண்டவற்றை உள்ளடக்கியது : வெளிநாட்டு நிதி நுண்ணறிவுப் பிரிவுகளின் வேண்டுகோள்களை கையாள்வது, வெளிநாட்டு நிதி நுண்ணறிவுப் பிரிவுகளுக்கு தகவல்களை அளிப்பது, வெளிநாட்டு நிதி நுண்ணறிவுப் பிரிவுகளுடன் உறவுகளை உருவாக்கி பராமரிப்பது, வெளிநாட்டு நுண்ணறிவுப் பிரிவுகளுடன் புரிந்துணர்வு ஒப்பந்தங்களுக்கான பேச்சுவார்த்தை நிர்வாக வசதிகள் ஏற்படுத்துதல். தகவல் பரிமாற்றத்திற்கென வெளிநாட்டு நிதி நுண்ணறிவு பிரிவுகள் புரிந்துணர்வு ஒப்பந்தம் கையெழுத்திடப்பட வேண்டும் என்பதை வலியுறுத்துகின்றன.
அம்பேத்கர் பிறந்த தினத்தை முன்னிட்டு பிரதமர் நாட்டு மக்களுக்கு வாழ்த்து

அம்பேத்கர் பிறந்த தினத்தை முன்னிட்டு நாட்டு மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார். பாபாசாகேப் டாக்டர் பீம்ராவ் அம்பேத்கர் அவர்களின் பிறந்த நாளன்று, நாட்டு மக்கள் அனைவரின் சார்பிலும் பணிவான ஓர் அஞ்சலி.(“बाबासाहेब डॉ. भीमराव अम्बेडकर को उनकी जयंती पर सभी देशवासियों की ओर से विनम्र श्रद्धांजलि।”) என்று அவர் தனது வாழ்த்துச் செய்தியில் கூறியுள்ளார்.
திரு ஹ்ருதய்நாத் மங்கேஷ்கர் நன்றி தெரிவித்து பதிவிட்ட ட்விட்டர் செய்திக்கு பிரதமர் பதிலளிப்பு

அயோத்தியாவில் லதா மங்கேஷ்கர் சதுக்கம் திறந்து வைக்கப்பட்டதற்கு அன்னாரது இளைய சகோதரர் திரு ஹ்ருதய்நாத் மங்கேஷ்கர் நன்றி தெரிவித்து பதிவிட்ட ட்விட்டர் செய்திக்கு பிரதமர் திரு நரேந்திர மோடி பதிலளித்துள்ளார். சகோதரி லதா அவர்கள் பகவான் ராமரின் தீவிர பக்தை என்றும், அதற்கேற்றவாறு புனித அயோத்தியா நகரில் அவர் பெயரில் சதுக்கம் அமைக்கப்பட்டிருப்பதாகவும் பிரதமர் குறிப்பிட்டார். திரு ஹ்ருதய்நாத் மங்கேஷ்கரின் பதிவை மேற்கோள் காட்டி பிரதமர் வெளியிட்டுள்ள ட்விட்டர் செய்தியில் தெரிவித்திருப்பதாவது: “சகோதரி லதா அவர்கள் பகவான் ராமரின் தீவிர பக்தை, அதற்கேற்றவாறே புனித அயோத்தியா நகரில் அவர் பெயரில் சதுக்கம் அமைக்கப்பட்டுள்ளது.”
பாரா டேபிள் டென்னிஸ் போட்டியில் வெண்கலப் பதக்கம் வென்ற சோனல் பட்டேலுக்கு பிரதமர் வாழ்த்து

பெர்மிங்ஹாம் காமன்வெல்த் போட்டிகள் 2022-இன் பாரா டேபிள் டென்னிஸ் போட்டியில் வெண்கலப் பதக்கம் வென்ற சோனல் பட்டேலுக்கு பிரதமர் திரு நரேந்திர மோடி வாழ்த்துகளைத் தெரிவித்துக் கொண்டுள்ளார். அவரது ட்விட்டர் பதிவில் பிரதமர் தெரிவித்ததாவது: “திறமையும், நிதானமும், உறுதியும் இணையும் போது, அனைத்தும் சாத்தியமே. பாரா டேபிள் டென்னிஸ் போட்டியில் வெண்கலப் பதக்கம் வென்றதன் மூலம் சோனல் பட்டேல் இதை நிரூபித்துள்ளார். அவருக்கு வாழ்த்துகள். வரும் காலங்களிலும் தனித்திறமையோடு அவர் தொடர்ந்து விளங்க பிரார்த்திக்கிறேன். #Cheer4India” •••••••••••••
புவி அறிவியல் துறையில் அறிவியல் மற்றும் தொழிநுட்ப ஒத்துழைப்பு தொடர்பாக இந்தியா – அமெரிக்கா இடையேயான ஒப்பந்தத்திற்கு மத்திய அமைச்சரவை ஒப்புதல்

புவி அறிவியியல் துறையில் அறிவியில் மற்றும் தொழிநுட்ப ஒத்துழைப்பு தொடர்பாக இந்தியா – அமெரிக்கா இடையே கையெழுத்தான ஒப்பந்தத்திற்குப் பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த ஒப்பந்தம் நவம்பர் 1, 2018 அன்று கையெழுத்தானது. இந்த ஒப்பந்தம் பல்வேறு முறைகளில் திட்டமிடப்பட்டுள்ளது. அதாவது, இந்தத் துறைகளில் இரு நாடுகளிலும் ஏற்கெனவே நடைபெற்று வரும் திட்டங்கள் மற்றும் ஆராய்ச்சிகள் குறித்த தொழில் நுட்பத் தகவல்களின் பரிமாற்றம், பயணங்கள், பயிற்சி மற்றும் ஆய்வுகளில் ஒத்துழைப்பு அளிக்கப்படும்.
பிரதமர் திரு.நரேந்திர மோடி, அமெரிக்க அதிபர் ஜோசப் ஆர்.பைடனுடன் காணொலி வாயிலாக கலந்துரையாடல்

பிரதமர் திரு.நரேந்திர மோடி, அமெரிக்க அதிபர் ஜோசப் ஆர்.பைடனுடன் 11, ஏப்ரல் 2022 அன்று காணொலி வாயிலாக கலந்துரையாட உள்ளார். இரு தலைவர்களும், தற்போதைய இருதரப்பு ஒத்துழைப்புகளை ஆய்வு செய்வதுடன் தெற்காசியா, இந்தோ – பசிபிக் பிராந்திய மற்றும் பரஸ்பர நலன் சார்ந்த சர்வதேச விவகாரங்கள் குறித்தும் கருத்துக்களை பரிமாற உள்ளனர். காணொலி வாயிலாக நடைபெறும் இந்தக் கலந்துரையாடல், இருதரப்பு விரிவான சர்வதேச ராணுவ ஒத்துழைப்புகளை மேலும் வலுப்படுத்தும் நோக்கில், இரு நாடுகளும் தங்களது வழக்கமான மற்றும் உயர்மட்ட அளவிலான பேச்சுவார்த்தைகளை தொடர வழிவகுக்கும். இரு தலைவர்களுக்கும் இடையிலான இந்த காணொலி கலந்துரையாடல், இந்திய தரப்பில் பாதுகாப்பு அமைச்சர் ராஜ்நாத் சிங் மற்றும் வெளியுறவுத் துறை அமைச்சர் டாக்டர் ஜெய்சங்கர் மற்றும் அமெரிக்க பாதுகாப்பு அமைச்சர் திரு.லாய்ட் ஆஸ்டின் மற்றும் வெளியுறவுத் துறை அமைச்சர் திரு.ஆன்டனி பிளிங்கன் ஆகியோர் தலைமையில் நடைபெற உள்ள இந்தியா – அமெரிக்கா 2+2 அமைச்சர்கள் அளவிலான பேச்சுவார்த்தைக்கு முன்னோடியாக அமையும்.
நைனிடாலில் கார் வெள்ளத்தில் அடித்துச் செல்லப்பட்டதால் ஏற்பட்ட உயிரிழப்புகளுக்கு பிரதமர் இரங்கல்

உத்தராகண்ட் மாநிலம் நைனிடாலில் கார் வெள்ளத்தில் அடித்துச் செல்லப்பட்டதில் ஏற்பட்ட உயிரிழப்புகளுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது; “நைனிடால் மாவட்டத்தில் கார் வெள்ளத்தில் அடித்துச் செல்லப்பட்ட சோக சம்பவத்தால் வேதனையடைந்தேன். இந்த சோகமான நேரத்தில், உயிரிழந்தவர்களின் குடும்பத்தினருக்கு ஆழ்ந்த இரங்கல். சிக்கிக் கொண்டவர்களுக்கு உதவ மீட்பு பணிகள் நடைபெற்று வருகின்றன: பிரதமர்”
பேருந்து விபத்தில் அமர்நாத் புனித பயணம் மேற்கொண்ட பக்தர்கள் உயிரிழப்பிற்கு பிரதமர் வேதனை. விபத்தில் பாதிக்கப்பட்டவர்களுக்கு இழப்பீடு அறிவித்தார்

ஜம்மு காஷ்மீரில் அமர்நாத் புனிதப்பயணம் மேற்கொண்ட பக்தர்களின் பேருந்து விபத்திற்குள்ளானதில் ஏற்பட்ட உயிரிழப்பிற்கு பிரதமர் வேதனை தெரிவித்தார். “அமர்நாத் புனிதப் பயணம் மேற்கொண்ட பக்தர்கள் பயணித்த பேருந்து விபத்திற்குள்ளாகி உயிரிழப்பு நேரிட்டது குறித்த மிகுந்த வேதனை அடைந்தேன். விபத்தில் உயிரிழந்தோர் குடும்பத்தினருடன் என் எண்ணங்கள் உள்ளன. ஜம்மு காஷ்மீர் பேருந்து விபத்தில் காயமடைந்தவர்கள் விரைவில் குணமடைய இறைவனை பிரார்த்திக்கிறேன்.” என்று பிரதமர் குறிப்பிட்டுள்ளார். இந்த பேருந்து விபத்தில் உயிரிழந்தவர்களின் குடும்பத்திற்கு ரூ 2 லட்சம் நிவாரண நிதியாக வழங்கி பிரதமர் உத்தரவிட்டுள்ளார். விபத்தில் படுகாயம் அடைந்தவர்களுக்கு ரூ 50000 வழங்கி உத்தரவிட்டுள்ளார்.
பாரா ஒலிம்பிக் போட்டிகளில், டேபிள் டென்னிஸ் பிரிவில் வெள்ளிப் பதக்கம் வென்ற பாவனா படேலுக்கு, பிரதமர் திரு நரேந்திர மோடி வாழ்த்து

டோக்கியோ பாரா ஒலிம்பிக் போட்டியில், டேபிள் டென்னிஸ் பிரிவில் வெள்ளிப் பதக்கம் வென்ற பாவனா படேலுக்கு பிரதமர், திரு. நரேந்திர மோடி வாழ்த்து தெரிவித்துள்ளார். இது குறித்து சுட்டுரையில் பிரதமர் விடுத்துள்ள செய்தியில் கூறியிருப்பதாவது: ‘‘பாவனா படேல் வரலாற்றில் இடம்பிடித்துள்ளார்! வரலாற்றுச் சிறப்புமிக்க வெள்ளிப் பதக்கத்தை நாட்டிற்கு வழங்கியுள்ளார். அதற்காக அவருக்கு வாழ்த்துகள். அவரது வாழ்க்கைப் பயணம் ஊக்கமளிப்பதுடன், விளையாட்டை நோக்கி அதிக இளைஞர்களை ஈர்க்கும். #Paralympics’’
இந்திய வகை நாய்களை வீட்டில் வளர்க்கும் விதமாக, ஒரு செல்ல நாய் ஒன்றை வளர்ப்பது பற்றி அடுத்தமுறை நீங்கள் சிந்திக்க வேண்டும் என மனதின் குரல் நிகழ்ச்சியில் பிரதமர் வலியுறுத்தல்

இன்றைய மனதின் குரல் நிகழ்ச்சியில் உரையாற்றிய பிரதமர் திரு.நரேந்திரமோடி, இந்திய ராணுவத்தின் நாய்களான சோஃபி மற்றும் விடா-விற்கு ராணுவத் தலைமைத் தளபதி-யின் ‘பாராட்டுச் சான்றிதழ்’ வழங்கப்பட்டிருப்பதைச் சுட்டிக்காட்டினார். நமது ஆயுதக் காவல் படைகள் மற்றும் பாதுகாப்புப் படையினரிடம் உள்ள இதுபோன்ற ஏராளமான துணிச்சல்மிக்க நாய்கள், எண்ணற்ற குண்டுவெடிப்புகள் மற்றும் தீவிரவாத சதித் திட்டங்களை முறியடிப்பதில் மிக முக்கியப் பங்காற்றியிருப்பதாக அவர் கூறினார். வெடிப்பொருள்கள் மற்றும் கன்னிவெடிகளை மோப்பம் பிடிக்க பல்வேறு நாய்கள் உதவியிருப்பதைச் சுட்டிக்காட்டிய அவர், 300-க்கும் மேற்பட்ட வழக்குகளில் தீர்வு காண காவல்துறையினருக்கு உதவிகரமாக இருந்த நாய் ராக்கி-க்கு, பீட் காவல்துறையினர் அனைத்து மரியாதைகளுடன் பிரியாவிடை கொடுத்ததை நினைவுகூர்ந்தார். இந்திய வகை நாய்களைப் பற்றிக் குறிப்பிட்ட பிரதமர், இந்த நாய்களை உருவாக்க குறைந்த செலவே ஆகும் என்பதுடன், அவை இந்தியச் சூழல் மற்றும் சுற்றுப்புறத்திற்கு மிகவும் உகந்தவையாகவும் இருப்பதோடு, நமது பாதுகாப்புப் படையினர் இதுபோன்ற இந்திய வகை நாய்களைத் தங்களது பாதுகாப்புப் படையில் ஒரு அங்கமாகச் சேர்த்து வருவதாகவும் தெரிவித்தார். இந்திய வகை நாய்களை மேலும் திறன் பெற்றவையாகவும், அதிக பயனுள்ளவையாகவும் உருவாக்குவது குறித்து, இந்திய வேளாண் ஆராய்ச்சிக் கவுன்சில் ஆய்வு மேற்கொண்டு வருவதாகவும் அவர் கூறினார். நாய் வளர்க்க திட்டமிட்டுள்ள நேயர்கள், இந்திய வகை நாய்களில் ஒன்றை தத்தெடுக்குமாறும் பிரதமர் கேட்டுக் கொண்டார்.
டேபிள் டென்னிஸ் கலப்பு இரட்டையர் பிரிவில் தங்கப்பதக்கம் வென்ற ஷரத் கமல் – ஸ்ரீஜா அகுலா இணையின் உறுதிப்பாட்டிற்கு பிரதமர் பாராட்டு

பர்மிங்ஹாமில் நடைபெற்று வரும் காமன்வெல்த் 2022 விளையாட்டுப் போட்டியில் டேபிள் டென்னிஸ் கலப்பு இரட்டையர் பிரிவில் தங்கப்பதக்கம் வென்ற ஷரத் கமல் – ஸ்ரீஜா அகுலா இணைக்கு பிரதமர் திரு நரேந்திர மோடி பாராட்டு தெரிவித்துள்ளார். இது குறித்து பிரதமர் வெளியிட்டுள்ள ட்விட்டர் பதிவில்; ஒருங்கிணைந்து விளையாடி வெற்றி பெற்றது அவர்களுடைய மகிழ்ச்சியான தருணம். ஷரத் கமல்- ஸ்ரீஜா அகுலா இணை குழுவாக சிறந்த பங்களிப்பை வெளிப்படுத்தி டேபிள் டென்னிஸ் கலப்பு இரட்டையர் பிரிவில் தங்கப்பதக்கம் வென்றுள்ளனர். அவருடைய உறுதிப்பாட்டை நான் பாராட்டுகிறேன். காமன்வெல்த் விளையாட்டுப் போட்டியில் டேபிள் டென்னிஸ் அனைத்து பிரிவுகளிலும் ஷரத் இறுதிப் போட்டிக்கு முன்னேறியது சிறப்பானது” என்று பிரதமர் தெரிவித்துள்ளார்.
காமன்வெல்த் விளையாட்டு போட்டிகள்- 2022-க்கு செல்லவிருக்கும் இந்திய அணியினருடன் ஜூலை 20 அன்று பிரதமர் கலந்துரையாடவிருக்கிறார்

காமன்வெல்த் விளையாட்டு போட்டிகள்- 2022-க்கு செல்லவிருக்கும் இந்திய அணியினருடன் ஜூலை 20 அன்று காலை 10 மணிக்கு காணொலி காட்சி மூலம் பிரதமர் திரு நரேந்திர மோடி கலந்துரையாடவிருக்கிறார். இந்த கலந்துரையாடலில் விளையாட்டு வீரர்கள், வீராங்கனைகளோடு அவர்களின் பயிற்சியாளர்களும் பங்கேற்பார்கள். முக்கியமான விளையாட்டுப் போட்டிகளில் பங்கேற்கும் விளையாட்டு ஆளுமைகளை ஊக்கப்படுத்தும் தமது தொடர் முயற்சியின் ஒரு பகுதியாக பிரதமர் கலந்துரையாடவுள்ளார். கடந்த ஆண்டு டோக்கியோ 2020 ஒலிம்பிக் போட்டிகளுக்கு செல்லவிருந்த இந்திய விளையாட்டு அணியினருடனும், டோக்கியோ 2022, பாராலிம்பிக் விளையாட்டு போட்டிகளுக்கு செல்லவிருந்த இந்திய பாரா விளையாட்டு அணியினருடனும், பிரதமர் கலந்துரையாடினார். விளையாட்டு போட்டிகளின் போது கூட, விளையாட்டு ஆளுமைகளின் முன்னேற்றத்தில் பிரதமர் தீவிர ஆர்வம் காட்டுகிறார். பல சந்தர்ப்பங்களில் அவர் விளையாட்டு வீரர்களின் வெற்றி குறித்தும், கடுமையான முயற்சி குறித்தும் அவர்களுக்கு தனிப்பட்ட முறையில் தொலைபேசியில் அழைத்து பாராட்டு தெரிவித்துள்ளார். மேலும் சிறப்பாக செயல்படுமாறு அவர்களை ஊக்கப்படுத்தியும் இருக்கிறார். மேலும் அவர்கள் நாட்டுக்கு திரும்பி வந்த பிறகும் அணியினரை சந்தித்து கலந்துரையாடியுள்ளார். காமன்வெல்த் விளையாட்டுப் போட்டிகள் 2022 பர்மிங்காமில் 2022 ஜூலை 28 முதல் ஆகஸ்ட் 8 வரை நடைபெறவுள்ளன. காமன்வெல்த் விளையாட்டுப் போட்டிகள் 2022-ல் மொத்தம் 19 பிரிவுகளில் 141 போட்டிகளில் 215 விளையாட்டு வீரர்களும், வீராங்கனைகளும் இந்தியாவை பிரதிநிதித்துவம் செய்வார்கள்.
இந்திய புவியியல் ஆய்வு நிறுவனம், ரஷ்யாவின் ஜாயின்ட் ஸ்டாக் கம்பெனி ராஸ்ஜியாலோஜியா இடையே புவி அறிவியல் துறையில் ஒத்துழைப்புக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

இந்திய புவியியல் ஆய்வு நிறுவனம் மற்றும் ரஷ்ய கூட்டமைப்பு சட்டங்களின் கீழ் நிறுவப்பட்டுள்ள அரசுத்துறை நிறுவனமான ஜாயின்ட் ஸ்டாக் கம்பெனி ராஸ்ஜியாலோஜியா (ROSGEO) இடையே புவி அறிவியல் துறையில் ஒத்துழைப்பை மேம்படுத்துவதற்கான புரிந்துணர்வு ஒப்பந்தத்தில் கையெழுத்திட பிரதமர் திரு நரேந்திர மோடி தலைமையிலான அமைச்சரவை ஒப்புதல் அளித்துள்ளது. கனிம வள ஆராய்ச்சி, வான் புவி இயற்பியல் தரவுகளின் ஆய்வு, பிளாட்டினம் குழும கூறுகள் (பிஜிஇ) மற்றும் அரிய பூமி கூறுகளின் (ஆர்இஇ) ஆராய்ச்சி, ரஷ்யாவின் அதிநவீன தகவல் தொழில்நுட்பத்துடன் இணைந்து இந்திய புவி அறிவியல் தரவு களஞ்சியத்தை மேம்படுத்துதல், துல்லியமான தரவை அடைவதற்காக துளையிடுதல், மாதிரி சேகரித்தல் மற்றும் ஆய்வக ஆராய்ச்சி ஆகிய துறைகளில் தொழில்நுட்பம் மற்றும் அறிவு சார்ந்த தகவல்களை பரிமாறிக் கொள்ளுதல், அறிவியலாளர்களின் பயிற்சி மற்றும் திறன் கட்டமைப்பு உள்ளிட்ட பணிகளை ஒருங்கிணைந்த தொழில்நுட்பத்துடன் இரு நிறுவனங்களுக்கிடையே பரஸ்பர ஒத்துழைப்புடன் மேற்கொள்வதே இந்த புரிந்துணர்வு ஒப்பந்தத்தின் முக்கிய நோக்கமாகும். இந்திய மற்றும் ரஷ்ய நிறுவனங்களின் புகழ்பெற்ற அனுபவம் மற்றும் ஒத்துழைப்பு மற்றும் சாத்தியக்கூறுகளைக் கருத்தில் கொண்டு, புவி அறிவியல் துறையில் இந்திய புவியியல் ஆய்வு நிறுவனம் மற்றும் ஜாயின்ட் ஸ்டாக் கம்பெனி ராஸ்ஜியாலோஜியா இடையேயான ஒத்துழைப்பு பல்வேறு திட்டங்களை உள்ளடக்கிய பலனை அளிக்கும். மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1753112 —-
மலேசிய குஜராத்தி சங்க பிரதிநிதிகள் பிரதமருடன் சந்திப்பு

மலேசியாவில் உள்ள குஜராத்தி சங்கத்தின் 30 பேர் கொண்ட பிரதிநிதிகள் குழு பிரதமர் திரு. நரேந்திர மோடியை இன்று சந்தித்து பேசினார்கள். இந்த குழு தற்போது இந்ததியாவிற்கு சுற்று பயணம் மேற்கொண்டுள்ளது. இந்தியாவின் வளர்ச்சிக்கான பிரதமர் நோக்கங்கள் வெற்றியடைய இந்த குழு உறுப்பினர்கள் பிரதமருக்கு வாழ்த்து தெரிவித்தனர்.
குஜராத்தின் அகமதாபாத்தில் மத்திய – மாநில அறிவியல் மாநாட்டை காணொளி காட்சி மூலமாக தொடங்கி வைத்து பிரதமர் திரு நரேந்திர மோடி உரையாற்றினார்

“அறிவியல் என்ற ஆற்றல் 21-ஆம் நூற்றாண்டு இந்தியாவின் மூலை, மூடுக்கெல்லாம் வளர்ச்சியை ஏற்படுத்தும் வல்லமையை பெற்றது. நான்காவது தொழில் புரட்சியை சரியாக பயன்படுத்திக் கொள்வதற்கான இந்தியாவின் முனைப்பு வெற்றி பெற, அறிவியல் முன்னேற்றமும் அறிவியலுடனான மக்களின் நெருக்கமும் மேலும் அதிகரிக்க வேண்டும்.. அறிவும், அறிவியலும் இணையும் போது, உலகில் உள்ள அனைத்து பிரச்சனைகளுக்கும் தானாகவே தீர்வு ஏற்பட்டுவிடும். மேற்கத்திய நாடுகளில் ஐன்ஸ்டீன், ஃபெர்மி, மாக்ஸ் பிளாங்க், நீல்ஸ் போர், டெஸ்லா போன்ற விஞ்ஞானிகள் தங்களின் பரிசோதனைகள் மூலம் உலகை வியப்படையச் செய்தனர். இதே காலத்தில் சி.வி.ராமன், ஜெகதீஷ் சந்திர போஸ், சத்யேந்திரநாத் போஸ், மேக்நாத் சாகா, எஸ் சந்திரசேகர் உள்ளிட்ட பல இந்திய விஞ்ஞானிகள் தங்களின் புதிய கண்டுபிடிப்புகளை முன்னிலைக்குக் கொண்டு வந்தனர். நமது நாட்டு விஞ்ஞானிகளின் சாதனைகளை நாம் கொண்டாட வேண்டும். நமது விஞ்ஞானிகளைக் கொண்டாடுவதற்கு போதிய காரணங்களை நாட்டுக்கு அவர்கள் தந்துள்ளனர். கரோனாவுக்கு தடுப்பூசி கண்டுபிடித்ததிலும், உலகின் மிகப்பெரிய தடுப்பூசி இயக்கத்தை வெற்றி பெறச் செய்ததிலும் இந்திய விஞ்ஞானிகளின் பங்களிப்பு மகத்தானது. அறிவியல் மற்றும் தொழில்நுட்பத் துறையில் முதலீடுகள் குறிப்பிடத்தக்க அளவில் அதிகரித்துள்ளன. இதனால், கண்டுபிடிப்புகளுக்கான உலக தரவரிசைப் பட்டியலில் கடந்த 2015-ம் ஆண்டு 81-வது இடத்தில் இருந்த இந்தியா, 2021ல் 46-வது இடத்திற்கு முன்னேறி இருக்கிறது. நமது இளம் தலைமுறையின் டிஎன்ஏ–வில் அறிவியல், தொழில்நுட்பம் மற்றும் புதிய கண்டுபிடிப்பு ஆர்வம் உள்ளது. இளைய தலைமுறைக்கு முழு பலத்துடன் நாம் ஆதரவு தருவது அவசியம். இளைஞர்களின் புதிய கண்டுபிடிப்பு உணர்வுக்கு ஆதரவாக ஆராய்ச்சி மற்றும் புதிய கண்டுபிடிப்பு துறையில் பல்வேறு முயற்சிகள் மேற்கொள்ளப்பட்டுள்ளன. தாய்மொழியில் அறிவியல் மற்றும் தொழில்நுட்பக் கல்வியை வழங்குவதன் மூலம் தேசிய கல்விக் கொள்கை இதனை மேலும் ஊக்கப்படுத்துகிறது. அடுத்த 25 ஆண்டுகளில் உலக அரங்கில் இந்தியாவுக்கென தனி அடையாளத்தையும், வலிமையையும், ஆற்றலையும் ஏற்படுத்தி அனைவரும் பறைசாற்றும்படி செய்ய வேண்டும்” என்று பிரதமர் நரேந்திர மோடி பேசினார். மேலும் விவரங்களுக்கு இந்த ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1858290 —
உலக சுற்றுலா தினத்தை ஒட்டி வியத்தகு இந்தியாவின் அழகைக் கண்டறிய வருமாறு பிரதமர் மக்களுக்கு அழைப்பு

இந்தியாவிற்கு வந்து அதன் அழகைக் கண்டறியுமாறு உலகெங்கிலும் உள்ள மக்களுக்கு பிரதமர் திரு. நரேந்திர மோடி அழைப்பு விடுத்தார். நாடு முழுவதிலும் சென்று பார்த்து அதன் பன்முகத் தன்மையைக் கண்டறியுமாறு இந்திய இளைஞர்களை அவர் கேட்டுக் கொண்டார். “உலக சுற்றுலா தினத்தில், இந்தியாவிற்கு வந்து நம்பற்கரிய அதன் அழகையும், மக்களின் விருந்தோம்பலையும் கண்டறிய உலகம் முழுவதிலுமுள்ள மக்களுக்கு அழைப்பு விடுக்கிறேன்” என பிரதமர் குறிப்பிட்டார். “எனது இளம் நண்பர்களை இந்தியா முழுவதும் பயணம் செய்யுங்கள் என்றும் உயிர்த்துடிப்புள்ள நமது நாட்டின் பன்முகத் தன்மையை நேரடியாகக் கண்டுகளிக்குமாறும் நான் குறிப்பாகக் கேட்டுக் கொள்கிறேன்.” கடந்த ஞாயிறன்று ஒலிபரப்பான மனதின் குரல் நிகழ்ச்சியின் 36வது நிகழ்வின்போது சுற்றுலாவைப் பற்றியும் அதன் பயன்கள் பற்றியும் தான் கூறிய விஷயங்கள் அடங்கிய ஒரு செய்திச் சுருளையும் பிரதமர் இந்தச் செய்தியுடன் பகிர்ந்து கொண்டார். https://soundcloud.com/narendramodi/unity-in-diversity-is-indias-speciality
விஜய் தினத்தை முன்னிட்டு இந்திய ஆயுதப் படையினருக்கு பிரதமர் அஞ்சலி

விஜய் தினத்தை முன்னிட்டு பிரதமர் திரு. நரேந்திர மோடி இந்திய ஆயுதப்படையினருக்கு அஞ்சலி செலுத்தினார். “1971ம் ஆண்டு நடைபெற்ற போரில் வீரத்துடன் போரிட்ட அனைவருக்கும் அவர்கள் வீரம் மற்றும் தியாகத்திற்கு பொருத்தமான நினைவஞ்சலி விஜய் தினம். அவர்களுக்கு என் அஞ்சலி” என்று பிரதமர் குறிப்பிட்டுள்ளார்.
அசாம் அமைச்சரவை பதவியேற்பு நிகழ்வில் கலந்து கொண்டு பிரதமர் உரை

பிரதமர் திரு நரேந்திர மோடி அவர்கள், அசாம் அமைச்சரவை பதவியேற்பு நிகழ்ச்சியில் பங்கு கொண்டிருந்த ஏராளமானோர் இடையே உரையாற்றினார். திரு சர்பானந்தா சோனோவால் அவர்களையும், அசாம் மக்களையும், பழங்குடியின இனத்திலிருந்து சமுதாயத்துக்கு சேவை செய்வதற்காகவே உள்ள ஒரு முதலமைச்சரை தேர்ந்தெடுத்ததற்கு பாராட்டு தெரிவித்தார் பிரதமர். புதிய அரசு மக்களோடு இணைந்து பணியாற்றி மக்களுக்கு சேவையாற்றும், வளர்ச்சியை உறுதி செய்யும் என்று நம்புவதாக பிரதமர் கூறினார். மாநிலங்களோடு கூட்டு குடியரசு முறை மற்றும் மாநிலங்களை முழு அளவில் பங்கேற்க வைப்பது என்ற கொள்கையின் கீழ் செயல்படுவதாக பிரதமர் தெரிவித்தார். ஜனநாயகம் என்பது பங்கேற்பு குறித்தது என்று கூறிய பிரதமர், மத்திய அரசும் மாநில அரசும் வளர்ச்சிக்காக இணைந்து பயணிக்க வேண்டும் என்று விருப்பம் தெரிவித்தார். நாடு முழுமையாக வளர்ச்சி அடைய வேண்டும் குறிப்பாக கிழக்குப் பகுதி முன்னேற வேண்டும் என்று பிரதமர் கூறினார்.
2020, 2024 மற்றும் 2028 ஒலிம்பிக்ஸ் விளையாட்டு போட்டிகளுக்கு வீரர்களை தயார் செய்ய சிறப்பு குழு தலைமையில் விரிவான செயல் திட்டம் – பிரதமர் அறிவிப்பு

மத்திய அமைச்சர்களுடன் இன்று நடைபெற்ற சந்திப்பில் பிரதமர் திரு நரேந்திர மோடி, 2020, 2024 மற்றும் 2028 ஆண்டு நடைபெற உள்ள ஒலிம்பிக்ஸ் போட்டிகளில் இந்திய வீரர்கள் சிறந்த முறையில் பங்கேற்க சிறப்பு குழுவின் பரிந்துரையின்படி விரிவான செயல் திட்டம் அமைக்கப்படும் என்றார். இந்த குழு விளையாட்டுக்கு தேவையான வசதிகள், பயிற்சி, தேர்வு முறை மற்றும் அவை சார்ந்த விஷயங்களுக்கு தேவையானவற்றை வழங்கும். உள்நாட்டு நிபுணர்கள் மற்றும் பிற நாடுகளை சார்ந்த நிபுணர்களும் இந்த குழுவில் இடம்பெற உள்ளனர். அடுத்த சில நாட்களில் இந்த சிறப்பு குழு அமைக்கப்படும் என்று பிரதமர் தெரிவித்தார்.
மகாராஷ்டிரா பிவண்டியில் கட்டிடம் இடிந்ததால் ஏற்பட்ட விபத்தில் நேரிட்ட உயிரிழப்புக்கு பிரதமர் இரங்கல்

பிரதமர் திரு நரேந்திர மோடி மகாராஷ்டிரா மாநிலத்தில் உள்ள பிவண்டியில் கட்டிடம் இடிந்து விழுந்ததால் நேரிட்ட உயிரிழப்புக்கு இரங்கல் தெரிவித்துள்ளார். பிரதமர் பகிர்ந்துள்ள டுவிட்டர் பதிவில், “மகாராஷ்டிரா பிவண்டியில் கட்டிடம் இடிந்து விழுந்ததால் ஏற்பட்ட உயிரிழப்பை அறிந்து துயருற்றேன். உயிரிழந்தவர்களின் குடும்பத்தினருக்கு எனது இரங்கல்கள். காயமடைந்தவர்கள் விரைவில் குணமடைய நான் பிரார்த்திக்கிறேன். விபத்து நடைபெற்ற இடத்தில் மீட்புப்பணிகள் முடுக்கி விடப்பட்டுள்ளன. பாதிக்கப்பட்டவர்களுக்கு அனைத்து உதவிகளும் செய்யப்பட்டு வருகின்றன” என்று கூறியுள்ளார்.
பாலயோகி அரங்கில் நடைபெற்ற குடியரசு துணைத் தலைவர் திரு எம். வெங்கையா நாயுடுவின் பிரிவு உபச்சார விழாவில் பிரதமர் பங்கேற்பு

ஜி.எம்.சி பாலயோகி அரங்கில் இன்று நடைபெற்ற குடியரசு துணைத் தலைவர் திரு எம். வெங்கையா நாயுடுவின் பிரிவு உபச்சார விழாவில் பிரதமர் திரு நரேந்திர மோடி கலந்து கொண்டார். விழாவில் பேசிய பிரதமர், பொது வாழ்க்கை நடவடிக்கைகளுடன் எப்போதும் இணைப்பில் இருக்கும் வகையிலான திரு வெங்கையா நாயுடு துடிப்பான நடவடிக்கைகளை சுட்டிக் காட்டினார். திரு வெங்கையா நாயுடு உடனான தமது நீண்ட கால தொடர்பை நினைவுகூர்ந்த திரு மோடி, வாஜ்பாய் அரசில் அமைச்சராக அவர் தேர்ந்தெடுக்கப்பட்ட போது ஊரக மேம்பாட்டுத் துறை மீதான நாட்டத்தை திரு நாயுடு வெளிப்படுத்தியதை அவர் குறிப்பிட்டார். மாநிலங்களவையின் தலைவராகவும், குடியரசு துணைத் தலைவராகவும் இருக்கும் முதல் உறுப்பினர் என்ற அரிய பெருமையையும் அவர் பெற்றிருந்ததாக பிரதமர் கூறினார். இதுவும், நாடாளுமன்ற விவகார அமைச்சரின் அனுபவமும் சபையை மிகுந்த கட்டுப்பாட்டுடனும், எளிதாகவும் நடத்த அவருக்கு உதவியது என்று பிரதமர் கூறினார். திரு நாயுடுவின் நேர மேலாண்மையைப் பாராட்டிய பிரதமர், கொரோனா கட்டுப்பாட்டுகளின் போது நீண்ட கால பொது வாழ்க்கையில் தம்முடன் இணைந்திருந்தவர்களை ஊக்கப்படுத்தும் வகையில் ‘தொலை யாத்திரைகளை’, அதாவது தொலைபேசியின் வாயிலாக திரு நாயுடு அவர்களுடன் இணைப்பில் இருந்ததை அவர் எடுத்துரைத்தார். அதேபோல பெருந்தொற்று காலகட்டத்தில் அனைத்து நாடாளுமன்ற உறுப்பினர்களுடனும் அவர் தொடர்பில் இருந்தார். பொது வாழ்வில் தமது அர்ப்பணிப்பு மற்றும் அறிவுகூர்மையுடன், தொடர்ந்து நீண்ட காலம் மக்களுக்கு திரு நாயுடு வழிகாட்டுவார் என்ற தமது நம்பிக்கையை பிரதமர் வெளிப்படுத்தினார். தாய்மொழிக்கு திரு நாயுடு தரும் முக்கியத்துவத்தைப் பாராட்டிய பிரதமர், செயற்கை நுண்ணறிவு மற்றும் பிற வளர்ந்து வரும் தொழில்நுட்பங்களின் சக்தியைப் பயன்படுத்தி மக்களுக்கான சேவைகள் மற்றும் தயாரிப்புகளை மேம்படுத்த மொழிகளுக்கான தேசிய பொது டிஜிட்டல் தளமான பாஷினி பற்றி குறிப்பிட்டார். நாட்டின் மொழிகளை வளப்படுத்துவதற்காக தாய்மொழியில் நடைபெற்ற விவாதங்களால் உருவாகும் நல்ல புதிய சொற்களை சேகரிக்குமாறு சபாநாயகர் மற்றும் மாநிலங்களவை துணைத் தலைவரை அவர் கேட்டுக்கொண்டார். வருடந்தோறும் நல்ல வார்த்தைகளின் தொகுப்பை வெளியிடும் பழக்கத்தை தொடங்குவதன் மூலம் திரு வெங்கையா நாயுடுவின் தாய் மொழி மீதான அன்பின் மரபை முன்னெடுத்துச் செல்வோம், என்றார் அவர்.
சுரங்கங்களில் இருந்து கனிம பாஸ்பேட் மற்றும் பொட்டாசியம் குளோரைடு வெட்டி எடுப்பது மற்றும் தரம் உயர்த்துவது தொடர்பாக இந்தியா ஜோர்டான் நாடுகளுக்கு இடையிலான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல் வழங்கியுள்ளது. ஜோர்டான் நாட்டில் பாஸ்பாரிக் அமிலம், டி.ஏ.பி, மற்றும் என்.பி.கே உரம் உள்ளிட்டவைக்கான உற்பத்தித் தொழிற்சாலை தொடங்கவும் இந்த ஒப்பந்தம் வகை செய்கிறது.

பிரதமர் திரு நரேந்திர மோடி தலைமையிலான மத்திய அமைச்சரவை சுரங்கங்களில் இருந்து கனிம பாஸ்பேட் மற்றும் பொட்டாசியம் குளோரைடு வெட்டி எடுப்பது மற்றும் தரம் உயர்த்துவது தொடர்பாக இந்தியா ஜோர்டான் நாடுகளுக்கு இடையிலான புரிந்துணர்வு ஒப்பந்தத்தில் கையெழுத்திட ஒப்புதல் வழங்கியுள்ளது. ஜோர்டான் நாட்டில் பாஸ்பாரிக் அமிலம், டி.ஏ.பி, மற்றும் என்.பி.கே உரம் உள்ளிட்டவைக்கான உற்பத்தித் தொழிற்சாலை தொடங்கவும் இவற்றை இந்தியா 100 % கொள்முதல் செய்யவும் இந்த நீண்டகால ஒப்பந்தம் வகை செய்கிறது. இதற்குத் தேவையான மூலப் பொருட்களையும், பிற பொருட்களையும் தொடர்ச்சியாக வழங்குவதையும், நாட்டின் தேவைக்கு ஏற்ப அங்கு தயாரிக்கப்படும் பொட்டாசியம் மற்றும் பாஸ்பேட் உரங்களை நியாயமான விலையில் கொள்முதல் செய்வதையும் இந்த புரிந்துணர்வு ஒப்பந்தம் உறுதி செய்யும்.